b'\n_START_ARTICLE_\nManila East Road\n_START_SECTION_\nPaglalarawan ng ruta\n_START_PARAGRAPH_\nNagsisimula ito mula sa mga sangandaan ng Abenida Ortigas, Daang Cabuyao, at Abenida Imelda sa Taytay. Susundan naman nito ang rutang pumapalibot sa hilaga at silangang baybayin ng Laguna de Bay, at dadaan sa mga bayan ng Angono, Binangonan, Cardona, Morong, Baras, Tanay, at Pililla sa Rizal, at Santa Maria, Mabitac, Famy, Siniloan, Pangil, Pakil, Paete, Kalayaan, Lumban, at Pagsanjan sa Laguna.\n_START_SECTION_\nMga ruta\n_START_PARAGRAPH_\nMagmula noong 2014, bahagi ang buong lansangan ng serye ng mga pambansang lansangan ng Kagawaran ng Pagawaing Bayan at Lansangan. Mula Taytay hanggang Famy, bahagi ito ng Pambansang Ruta Blg. 601 (N601); habang bahagi naman ng Pambansang Ruta Blg. 602 (N602) ang bahaging Famy hanggang Pagsanjan. Ang mga rutang ito ay bahagi ng sistema ng lansangang bayan sa Pilipinas._NEWLINE_Bahagi rin ang Manila East Road ng dating Daang Radyal Blg. 5 (R-5) ng sistemang daang arteryal ng Kalakhang Maynila.'